పింగళ కల్యాణి (సీతారావమ్మ)

పింగళ కళ్యాణి ప్రముఖ రంగస్థల, సినిమా నటి, గాయని.

 జననం 
కల్యాణి 1918లో మమిళ్లపల్లి పింగళ సుబ్బారాయుడు, అన్నపూర్ణ దంపతులకు జన్మించారు.

 రంగస్థల ప్రస్థానం 
పద్యాలు, పాటలు అవలీలగా పాడగలిగిన ఈమెను డా. చంద్రమౌళి సత్యనారాయణ ప్రోత్సహించి రంగస్థలానికి తీసుకొచ్చారు. పౌరాణిక, చారిత్రక నాటకాలలో ప్రధాన పాత్రలు పోషించారు. ఆంధ్ర ప్రదేశ్ లోనే కాకుండా ముంబాయ్, కలకత్తా, చెన్నై, బెంగుళూర్, ఒరిస్సా మొదలైన ప్రాంతాలలో నాటకాలు ప్రదర్శించారు. నటిగా కొన్ని సినిమాలలో నటించి మరలా తెనాలి వచ్చి, అగ్రనటులతో నాటకాలలో నటించారు.

 నటించిన నాటకాలు 
 చాణుక్య చంద్రగుప్త
 ఖిల్లీ రాజ్య పతనం
 బొబ్బిలి
 పాదుకా పట్టాభిఫేకం
 రాణీరుద్రమ
వంటి నాటకాలలో ప్రధాన పాత్రలు ధరించారు.

 సినీరంగ ప్రస్థానం 
ఈవిడ సినీరంగ ప్రవేశం విచిత్రంగా జరిగింది. చంద్రమౌళి నాటకాలలో నటిస్తున్న కళ్యాణిని చూసిన సముద్రాల రాఘవాచార్య తనను సినిమాలో నటింపచేయడానికి మద్రాస్ కి తీసుకెళ్లి బి.యన్.రెడ్డి కి పరిచయం చేసారు. తను తీసే సినిమాలలో కనీసం ఒక్కరైనా కొత్తవారికి అవకాశం ఇవ్వాలనేది బి.ఎన్.రెడ్డి నియమం. అలా ఆయన సీతారావమ్మను, కళ్యాణి గా పేరుమార్చి వందేమాతరం సినిమాలో రెండవ కథానాయిక పాత్రకు తీసుకున్నారు. ఈ సినిమాలో కళ్యాణి తన పాటలు తానే పాడుకున్నారు. ఈ సినిమాతో సినీనటిగా స్థిరపడ్డారు.

 నటించిన సినిమాలు 
 మాయా మచ్ఛీంద్ర
మాలతీ మాధవం
 చూడామణి
 ద్రౌపదీ మానసంరక్షణం
 పాదుక
వంటి దాదాపు 12 సినిమాల్లో నటించారు.

 ఇతర వివరాలు 
సినిమాలు, నాటకాలో వాసి తగ్గిందని, కళారాధన కనిపించడంలేదని ఎప్పుడూ చెబుతుండేవారు. చివరి దశలో వీరి జీవితం కఠినంగా గడిచింది. ప్రభుత్వం వారు నెలకు రూ. 150/- ఇచ్చేవారు.

 మరణం 
78 సంవత్సరాల వయసులో 1996లో మరణించారు.

 మూలాలు 
 పింగళ కల్యాణి, నూరేళ్ల తెనాలి రంగస్థలి, నేతి పరమేశ్వరశర్మ, పుట. 151.

వర్గం:తెలుగు సినిమా నటీమణులు
వర్గం:తెలుగు రంగస్థల కళాకారులు
వర్గం:తెలుగు రంగస్థల నటీమణులు
వర్గం:1918 జననాలు
వర్గం:గుంటూరు జిల్లా సినిమా నటీమణులు
వర్గం:గుంటూరు జిల్లా రంగస్థల నటీమణులు